CELEX: 32012D0017
Language: mt
Date: 2011-12-14 00:00:00
Title: 2012/17/UE: Deċiżjoni tal-Kunsill tal- 14 ta’ Diċembru 2011 li tistabbilixxi l-pożizzjoni li se tieħu l-Unjoni Ewropea fl-istanzi relevanti tal-Organizzazzjoni Dinjija tal-Kummerċ dwar is-sħubija tal-Federazzjoni Russa fid-WTO

10.1.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 6/6
            
         DEĊIŻJONI TAL-KUNSILL
   tal-14 ta’ Diċembru 2011
   li tistabbilixxi l-pożizzjoni li se tieħu l-Unjoni Ewropea fl-istanzi relevanti tal-Organizzazzjoni Dinjija tal-Kummerċ dwar is-sħubija tal-Federazzjoni Russa fid-WTO
   (2012/17/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 91, 100(2), u 207, flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               F’Ġunju 1993 il-Gvern tal-Federazzjoni Russa applika għas-sħubija fil-Ftehim ta’ Marrakech li jistabbilixxi l-Organizzazzjoni Dinjija tal-Kummerċ (WTO), skont l-Artikolu XII ta’ dak il-Ftehim.
            
         
               (2)
            
            
               Fis-16 ta’ Ġunju 1993, ġie stabbilit Grupp ta’ Ħidma dwar lis-sħubija tal-Federazzjoni Russa sabiex jintlaħaq ftehim dwar it-termini tas-sħubija aċċettabbli għall-Federazzjoni Russa u l-Membri kollha tad-WTO.
            
         
               (3)
            
            
               Il-Kummissjoni, f’isem l-Unjoni Ewropea, innegozjat serje komprensiva f’dak li hu ftuħ tas-swieq u impenji regolatorji oħra min-naħa tal-Federazzjoni Russa li jissodisfaw ir-rekwiżiti tal-Unjoni, huma konsistenti mal-objettivi tagħha u jikkonformaw mal-livell ta’ żvilupp tal-Federazzjoni Russa.
            
         
               (4)
            
            
               Dawn l-impenji huma issa mnaqqxa fil-Protokoll tas-Sħubija tal-Federazzjoni Russa mad-WTO.
            
         
               (5)
            
            
               Is-sħubija tad-WTO mistennija tkun ta’ kontribut pożittiv u fit-tul fil-proċess ta’ riforma ekonomika u żvilupp sostenibbli fil-Federazzjoni Russa.
            
         
               (6)
            
            
               Il-Protokoll tas-Sħubija għandu għalhekk jiġi approvat.
            
         
               (7)
            
            
               L-Artikolu XII tal-Ftehim li jistabbilixxi d-WTO jipprovdi li għandu jintlaħaq ftehim dwar it-termini tas-sħubija bejn il-Membru li qed jissieħeb u d-WTO, u li l-Konferenza Ministerjali tad-WTO tapprova t-termini tas-sħubija min-naħa tad-WTO. Il-Paragrafu 2 tal-Artikolu IV tal-Ftehim li jistabbilixxi d-WTO jipprovdi li matul l-intervalli bejn il-laqgħat tal-Konferenza Ministerjali, il-funzjonijiet tagħha għandhom jitmexxew mill-Kunsill Ġenerali.
            
         
               (8)
            
            
               Għaldaqstant, huwa meħtieġ li tiġi stabbilita l-pożizzjoni li għandha tittieħed mill-Unjoni fl-istanzi relevanti tad-WTO, kemm jekk fil-Konferenza Ministerjali jew fil-Kunsill Ġenerali, dwar l-isħubija tal-Federazzjoni Russa mad-WTO,
            
         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tieħu l-Unjoni Ewropea fl-istanzi relevanti tal-Organizzazzjoni Dinjija tal-Kummerċ dwar lis-sħubija tal-Federazzjoni Russa fid-WTO, hija li tapprova s-sħubija.
   Artikolu 2
   Din id-Deċiżjoni għandha tidħol fis-seħħ dakinhar li tiġi adottata.
   
      Magħmul f’Ġinevra, l-14 ta’ Diċembru 2011.
      
         
            Għall-Kunsill
         
         
            Il-President
         
         M. NOGAJ